‘Fraksie’ se Edwin: ‘Pa se stories het met Schalk gehelp’Edwin van der Walt in ‘Fraksie’. (Foto: kykNET) Deur Ilza Roggeband Edwin van der Walt is te sien as Schalk Smit in Fraksie, die opwindende nuwe dramareeks wat tot die einde van die jaar op Dinsdae om 20:00 op kykNET te sien is. Edwin is ewe bekend vir sy werk op televisie, in rolprente en in die teater, en met Schalk het hy weer ’n karakter geskep wat kykers gaan laat wonder of hy ’n held is of nie. Hoe het jy vir Schalk geskep? Het jy enigiemand as inspirasie gebruik? Toe ek die oudisiemateriaal gekry het, het ’n vreemde ding gebeur. Daar het iets binne my geskuif en ek het dadelik dié karakter verstaan. Dit het nog net een keer voorheen met my gebeur. Met die lees van die teks het ek dadelik geweet wie die persoon is, hoe hy praat, hoe hy homself uitleef en hoe hy sekere sinne sal sê. Dan begin die werk om met die teks te sit en die karakter te vorm, maar omdat Louis (Pretorius) en Albert (Snyman) sulke wonderlike tekste skryf, is alles daar. Ek hou daarvan om lank in my kamer met ’n teks te sit en dit deur te gaan en opsies te speel. Dit is hoekom toneelspeel vir my so lekker is. Dit is soos ’n portret wat jy maak met skakerings. Ek gaan drink elke Vrydagoggend koffie saam met my pa en dan gesels ons oor alles – van ligte onderwerpe tot die uitdagings van die lewe en die resepte wat ons die naweek gaan maak. My pa het deur die jare stories met my gedeel van mense wat hy in die korporatiewe wêreld teëgekom het en ek kon elemente daarvan vir Schalk gebruik. Edwin van der Walt en Roeline Daneel vertolk die ouers van Alex van Dyk (agter). (Foto: kykNET) Jy speel die pa van twee tieners, was dit ’n uitdaging? Ja, toe ek die teks gelees het, het dit uitgespring. Ek glo jy moet jou huiswerk doen wanneer jy ’n karakter speel wat ’n lewenservaring het wat jy nie het nie. Wat dit vir my makliker gemaak het, is dat Roeline (Daneel) wat my vrou speel, wel ’n ma is. Sy het baie gehelp om daardie omgewing natuurlik te skep. Ek het ook tussendeur soveel moontlik tyd saam met Alex (van Dyk) en Jana (Malan), wat my kinders speel, deurgebring en baie met hulle gesels oor die lewe. Ons het dinge met mekaar gedeel en so vertroue in mekaar gekry. Fraksie het ’n groot en baie sterk rolverdeling. Maak dit spelers se werk makliker? Die werk is altyd ’n uitdaging en dit is wat dit so lekker maak. ’n Rolverdeling soos hierdie maak dit wel meer kreatief en dit skep ’n omgewing waar mens veiliger voel. Dis soos wanneer die Springbokke teen die All Blacks speel of wanneer hulle teen Georgië speel. Dit lig jou spelpatroon wanneer jy teen ’n sterker span speel. Net so wanneer jy teen sterk spelers toneelspeel. Dit lig jou, want almal bring alles wat hulle het. Dan is dit ook ongelooflike mense wat in hierdie reeks speel. Ons het so ’n band as ’n groep mense gesmee. Jy moes aan die einde van jou skoolloopbaan kies tussen ’n rugbyloopbaan en drama. Is jy nog tevrede met jou besluit? Een honderd persent. As ek kyk na hoe groot manne soos Duane Vermeulen is, is ek baie bly ek het die pad gekies wat ek gekies het. Ek mis dit om te speel, maar hierdie keuse kan ek uitleef tot ek my laaste asem uitblaas. Edwin van der Walt as Schalk Smit in die kykNET-dramareeks, ‘Fraksie’. (Foto: Verskaf) Wat hoop jy kry kykers uit Fraksie? Ek hoop eerstens hulle geniet dit. Ons maak televisie sodat mense dit geniet, maar ook dat hulle nuuskierig bly oor mense en dit interessant vind hoe sekere mense dink en doen in die lewe. Ek hou altyd van die morele kwessies en ek hoop mense kan sien daar is mense soos Schalk en Tim (Marlo Minnaar) en Jana (Trix Vivier). Hopelik kan dit die kykers anders laat dink oor dié mense of hulle anders hanteer om verhoudings te verbeter of selfs verhoudings kort te knip. Vir my is dit lekker om te weet dat ons ’n spieël ophou waarmee ons iets van onsself of van ander mense kan raaksien en dat dit jou op ’n goeie manier kan beïnvloed. As jy saam met enige internasionale regisseur kan werk, wie sal dit wees en hoekom? Ek is ’n groot aanhanger van Martin Scorsese. Hy het ’n element in sy rolprente wat ’n goeie middeweg vind tussen egtheid, die alledaagse lewe en vermaak. Ook hoe hy met akteurs werk wat ek dink dieselfde is as wat Marthinus Basson met akteurs werk. Marthinus is die persoon in Suid-Afrika saam met wie ek altyd sal wil werk. Ek hou van die manier waarop Scorsese vertroue in sy akteurs het. Vir hom is dit belangrik hoe akteurs reageer en dat dit eg is. ‘Fraksie’ het Dinsdagaand om 20:00 op kykNET begin. Wat is jou planne vir die res van die jaar? Ons gaan ook Aardklop toe met Terminaal 3, ek doen regie van ’n fliek vir die Silwerskermfees en dan is dit Woordfees. Ek en my verloofde, Izél (van der Merwe) – sy is deel van die redigeringspan op Fraksie – trou op 27 Oktober en sien natuurlik uit na ons wittebrood en ’n bietjie rus. My produksiemaatskappy het ook ’n paar planne vir November en Desember. Ons fokus is op kursusse en meestersklasse vir die rolprent- en teaterbedryf. Jy kan sewe mense vir ete nooi. Wie is hulle en wat eet julle? Ek sal self wil kook en sal vars pasta met springbok-bolognaise maak. Aan die tafel sal wees Izél, Beer (Adriaanse), Bennie (Fourie), Marlo, Heath Ledger as dit kon, Marthinus met sy stories en dalk Scorsese. Is ek al by sewe? Ook Joost van der Westhuizen en die aktrise Michelle Williams. Wat is jou gunstelingfliek en -toneelstuk? Daar is baie, maar as ek een moet uitsonder, is dit Blue Valentine. Wanneer dit by toneelstukke kom, is dit enigiets wat Marthinus doen. Wat is die beste raad wat jy vir Schalk kan gee? Dit is nie jou skuld nie. Dis nie nodig om so hard te baklei om jou pa verkeerd te bewys nie. Glo in jouself. Jy is goed genoeg. Fraksie word Dinsdae om 20:00 vanaf 13 September op kykNET (DStv-kanaal 144) uitgesaai. Dit sal ook op Catch Up beskikbaar wees.